ՀՀ տրանսպորտի, կապի եւ տեղեկատվական տեխնոլոգիաների նախարարի առաջին տեղակալ Հակոբ Արշակյանը ներկայացրել է «1997 թվականի սեպտեմբերի 20-ի` Հայաստանի Հանրապետության կառավարության եւ Բելառուսի Հանրապետության կառավարության միջեւ միջազգային ավտոմոբիլային հաղորդակցության մասին համաձայնագրում փոփոխություններ եւ լրացումներ կատարելու մասին» արձանագրությունը վավերացնելու մասին» օրենքի նախագիծը: Համաձայնագրում փոփոխություններ կատարելու անհրաժեշտությունն առաջացել է ՀՀ Եվրասիական տնտեսական միությանը անդամակցելուց հետո: Զեկուցողը նշել է, որ համաձայնագրով կարգավորվում են երկու պետությունների միջպետական ուղեւորափոխադրումների եւ բեռնափոխադրումների իրականացման մեխանիզմները: Իրականացվող փոփոխությունների արդյունքում երկու անդամ պետությունները կազատվեն մուտքի, ելքի, տարանցման եւ ԵԱՏՄ անդամ երկրների տարածքում դեպի 3-րդ երկիր եւ 3-րդ երկրից միջազգային բեռնափոխադրումների իրականացման համար թույլտվությունների պարտադիր պահանջից: Դա կհանգեցնի երկու երկրների միջեւ միջազգային բեռնափոխադրումների գործընթացի դյուրացմանը, բեռնափոխադրումների իրականացման ժամանակի եւ ծախսերի կրճատմանը: